Charles Mungoshi
Charles Mungoshi, f. 1947, zimbabwisk forfatter. Hans romaner, noveller, digte, skuespil og film på såvel shona som engelsk har gjort ham til en af Zimbabwes betydeligste forfattere. Han skriver hemingwaysk tæt med effektivt underdrevet samfundskritik og fine portrætter af mænd og kvinder i bevægelse mellem landlig fattigdom og storbyens barske kulturopbrud og desillusion. Højdepunkter på engelsk er novellesamlingerne Coming of the Dry Season (1972), Some Kinds of Wounds (1980) og The Setting Sun and the Rolling World (1980) samt romanen Waiting for the Rain fra 1975, der hører til den moderne afrikanske litteraturs mesterværker. Sideløbende har Mungoshi haft stor gennemslagskraft hos et lokalt publikum med shonasprogede romaner og fortællinger og betydelig kulturpolitisk indflydelse som forlagsredaktør.